b'\n_START_ARTICLE_\nVol\xc4\x8di\xc4\x8di\n_START_SECTION_\nVsebina\n_START_PARAGRAPH_\nZgodbo posreduje tretjeosebni pripovedovalec skozi o\xc4\x8di Du\xc5\xa1ka Gaji\xc4\x87a, nadarjenega in bistrega fanta, ki \xc5\xbeivi skromno a sre\xc4\x8dno otro\xc5\xa1tvo v srbski pravoslavni dru\xc5\xbeini. Ko se vojna kon\xc4\x8da, je star 13 let. (Benhart 1981: 15) Skupaj z o\xc4\x8detom Miletom, materjo Ano (tudi Anko), sestrico Vuko, bratoma Boro in Ilijo ter dedom Djurom \xc5\xbeivijo v vasici Gornja vas. V za\xc4\x8detnih poglavjih je predstavljenih nekaj otrok, ki so si z Du\xc5\xa1kom blizu in ki se kasneje pojavljajo kot Du\xc5\xa1kovi kameradi v boju za pre\xc5\xbeivetje._NEWLINE_Roman otvori kapitulacija Srbije, ustanovitev Neodvisne dr\xc5\xbeave Hrva\xc5\xa1ke pod Nemci in Italijani, ki jo vodi Ante Paveli\xc4\x87, sovra\xc5\xbenik Srbov in za\xc4\x8detek usta\xc5\xa1ko-nem\xc5\xa1ke vojne proti Kozari, doma\xc4\x8dinom in partizanom. Bora kmalu oddide med partizane, Ilija je ubit. Nemci zajamejo skupino ube\xc5\xbenikov, med njimi Anko, Du\xc5\xa1ka in Vuko. Mo\xc5\xa1ke pobijejo, tudi o\xc4\x8deta Mileta, otroke pa lo\xc4\x8dijo od mater. Du\xc5\xa1ka in Vuko odpeljejo v tabori\xc5\xa1\xc4\x8de "Zbirali\xc5\xa1\xc4\x8de za otroke beguncev", v kraju z imenom Jaska. Partizani otroke osvobodijo, vendar Du\xc5\xa1ko in Vuka na poti iz tabori\xc5\xa1\xc4\x8da pobegneta. Vuka zboli, zato se otroka zate\xc4\x8deta k dru\xc5\xbeini, ki ju izda in vrne nazaj v tabori\xc5\xa1\xc4\x8de, iz katerega ju vzame teta Stoja. Skupaj se vrnejo na doma\xc4\x8do Kozaro, kjer se Du\xc5\xa1ko in Vuka sre\xc4\x8data z otroki, prepu\xc5\xa1\xc4\x8denimi sami sebi. Pridru\xc5\xbeita se jim. Pri skrivanju jim pomaga ded Djuro Gaji\xc4\x87, ki je Du\xc5\xa1ku in otrokom v veliko podporo._NEWLINE_Posebno vlogo ima gozdar in lovec Mihajlo \xc4\x8ciri\xc4\x87, ki se je med 1. svetovno vojno skupaj z dedom boril na So\xc5\xa1ki fronti. Mihajlo kot odredni obve\xc5\xa1\xc4\x8devalec skrbi za ranjence, pomaga mu ded pa tudi otroci. Poleg tega imata starca \xc5\xa1e en na\xc4\x8drt. Znebiti se nem\xc5\xa1kega stotnika Anteja Kudele in njegovega izvidnika, ko\xc5\xa1njarja Stripeta Bakanjaca. Mihajlu uspe stotnika te\xc5\xbeje raniti, vendar ta pre\xc5\xbeivi, v bolni\xc5\xa1nici se za\xc4\x8dne njegov notranji razkroj. Ko\xc5\xa1njarju uspe ujeti deda in ga ubiti._NEWLINE_Oba sovra\xc5\xbenika vidita smisel vojne v bogatenju in okori\xc5\xa1\xc4\x8danju z bojnim plenom. Stotnik svoj zaklad skriva v mlinu pod okriljem dvojnega agenta, mlinarja Muja Begi\xc4\x87a. Stripe Bakanjac si mlinarja \xc5\xbeeli razkrinkati, saj je prepri\xc4\x8dan, da je izdajalec. skupaj s \xc5\xa1e dvema partizanoma, Franetom in Simo, mlinarju nastavi past, odkrije stotnikov zaklad, po\xc5\xbege mlin, ubije mlinarjevo \xc5\xbeeno Hano (Hanko), Mujo Begi\xc4\x87 pa komaj uide gotovi smrti. Stipe se Franeta znebi, Sima pa ko\xc5\xa1njarja te\xc5\xbeko rani in se z zakladom skrije doma. Ko\xc5\xa1njarja najdejo vol\xc4\x8di\xc4\x8di, Du\xc5\xa1ko ga ubije in tako ma\xc5\xa1\xc4\x8duje vse gorje, ki ga je prizadejal Stipe Bakanjac._NEWLINE_Kozara je zopet nezavzeto ozemlje, Nemci za \xc4\x8di\xc5\xa1\xc4\x8denje ozemlja zberejo devet bataljonov. Ante Kudela sodeluje kot vodnik in spremljevalec majorja Klausa Schlachta. Bora se oku\xc5\xbeen s tifusom domov vrne umret. Nemci ubijejo Vuko. Du\xc5\xa1ko in Bosa ostaneta sama, kar ju \xc5\xa1e bolj zbli\xc5\xbea. Zima prinese novega sovra\xc5\xbenika: \xc4\x8cerkeze. Schlacht osvaja Kudelovo ljubico Klaro, da bi se ga znebil ga odstranijo v psihiatri\xc4\x8dno bolni\xc5\xa1nico. Klara je partizanska agentka, njena zadnja naloga pa je, iznebiti se Schlachta, kar uspe\xc5\xa1no opravi. Poleti partizani obnovijo mlin, bli\xc5\xbea se konec vojne. Kudela se vrne iz bolni\xc5\xa1nice in skupaj s Simo dezertira. Beograd je osvobojen. Bosa odide v Beograd in Du\xc5\xa1ko ostane sam. Tretji rajh in NDH se podirata. Partizani zajamejo usta\xc5\xa1e in Nemce, kozarski kmetje se ma\xc5\xa1\xc4\x8dujejo. Mihajlo ubije Kudelo. Du\xc5\xa1ko odide v dom za de\xc4\x8dke od koder pobegne nazaj na Kozaro, kjer ga posvoji Mihajlo.\n_START_SECTION_\nKritike\n_START_PARAGRAPH_\nRoman Vol\xc4\x8di\xc4\x8di je jezikovno postavljen ob bok pisateljevi trilogiji in uspe\xc5\xa1nici Ukana. Avtor roman napi\xc5\xa1e po pripovedovanjih in ne iz lastnih izku\xc5\xa1enj. "Ne bi mogli re\xc4\x8di, da so Vol\xc4\x8di\xc4\x8di fabulacijsko revnej\xc5\xa1i od Ukane." (Benhart 1963: 297)_NEWLINE_"Kozara ustvarja juna\xc5\xa1ko pesem, dolinski me\xc5\xa1\xc4\x8danski svet pa naturalisti\xc4\x8dni roman razpadanja. V sposadu teh dveh svetov se prvi razra\xc5\xa1\xc4\x8da, drugi izgineva. Tone Svetina to nasprotje med rastjo in umiranjem prikazuje z nizanjem neskon\xc4\x8dnega \xc5\xa1tevila dogodkov." (Bohanec 1891: 14) Snov se deli antiteti\xc4\x8dno, pripoved je plasti\xc4\x8dna in zato jasno razvidna za preprostega bralca. Literarne osebe so zarisane jasno in izrazito ter so po literarnih lastnostih skoraj pravlji\xc4\x8dne, da bi jih bralec hitro sprejel za svoje. Najizrazitej\xc5\xa1i motiv je smrt. delo ogravnava resni\xc4\x8dne zgodovinske dogodke. Roman je berljiv zaradi svoje naravnosti. Naturalisti\xc4\x8dni drobci popisujejo nasilne usode in izzivajo gnus. (Bohanec 1891: 14)_NEWLINE_Namen dela je pokazati vojno kot nesmiselno, kot veliko krivico, ki se ne sme ponoviti. (Horvat 1980: 6)_NEWLINE_Pripoved, pisana v realisti\xc4\x8dno-naturalisti\xc4\x8dnem stilu, te\xc4\x8de gladko, polna je zunanje in notranje napetosti, liki nastopajo\xc4\x8dih so upodobljeni \xc5\xbeivo, dialog je stvaren, opisi narave in letnih \xc4\x8dasov pa dopolnjujejo roman, ki vsekakor sodi med kvalitetnej\xc5\xa1a prozna dela sodobne slovenske knji\xc5\xbeevnosti. (\xc5\xbdeljeznov 1981: 8)'